Suurimmassa osassa peltipoliiseista ei ole kameraa, mutta yksinkertaisella kikalla poliisi saa ne näyttämään kamerallisilta.

Peltipoliisi on varsin tuottelias valokuvaaja, sillä viime vuonna poliisin automaattivalvontakamerat räpsähtivät teillä yli 630 000 kertaa. Noin kaksi kolmasosaa kuvatuista, eli noin 408 000 henkilöä, sai kirjallisen huomautuksen, rikesakon tai sakon peltipoliisin ansiosta.

Moni autoilija haluaisi kovasti välttää tiekameran välähdyksen, etenkin rikesakkorangaistusten kaksinkertaistettua viime vuoden syyskuussa.

Voiko kuski tunnistaa ratista käsin, missä peltipoliisitolpassa on kamera sisällä ja missä ei, ylikomisario Dennis Pasterstein?

– Voi ja ei voi, aloittaa poliisin liikenneturvallisuuskeskuksen johtaja Pasterstein.

– Tyhjässä tolpassa on kaksi mustaa aukkoa ja kameralla varustetussa tolpassa on alemmassa aukossa punertavan tai hopeisen värisenä kuultava salama. Lisäksi kameran linssi voi heijastua ylemmästä aukosta, jos peltipoliisissa on kuvausväline, kertoo Pasterstein.

Yllä olevalla videolla kerrotaan Kehä 1:lle asennetuista peltipoliiseista.

Peltipoliisit eivät kuitenkaan ole aivan näin yksinkertaisia, miltä näyttävät. Muutenhan paatuneet kaaharit tunnistaisivat kamerat liian helposti.

– Monille ylinopeuksia ajaville kameroiden tunnistaminen tuntuu olevan sydämen asia, huokaa Pasterstein.

CD-levy hillitsee kaahaajia

Tänään nimetön autoalan asiantuntija kertoi MTV:n haastattelussa, että ”netin keskustelupalstoilla on hurjia juttuja siitä, miten poliisit virittelevät CD-levyjä tolppiin, jotta näyttäisi, että niissä on kamera”. Asiantuntija sanoi, ettei usko näihin tarinoihin.

Pasterstein kuitenkin sanoo, että myytti on täyttä totta. Kun poliisi laittaa CD-levyn tyhjän peltipoliisin ”salama-aukkoon” se muistuttaa erehdyttävästi uudempaa, kromin tai hopean sävyistä salamaa.

– Keino on ollut käytössä jo vuosia. Havaittiin, että se on toimiva juttu, kertoo Pasterstein.

Tältä näyttää kameran asennus tolppaan.­

Ensimmäiset ”hämäyssalamat” kehitti leppävirtalainen jo eläkkeellä oleva konstaapeli. Helsingin seudulla poliisi on kehittänyt myös kameran linssiä muistuttavan hämäyslinssin tyhjän peltipoliisin ylempään aukkoon.

Poliisilla on tällä hetkellä käytössä 930 peltipoliisitolppaa ja noin 90 kameraa, joista päällä on kerrallaan noin 40–70. Tämä määrä valvoo noin 3200 tiekilometriä. Poliisit vaihtavat kameroiden paikkaa tarpeen tullen.

– Vaihtoväli voi olla muutamasta tunnista kuukausiin. Jotkut kamerat ovat ikään kuin vakiopaikoilla, esimerkiksi Helsingin Mechelininkadulla, kertoo Pasterstein.

Noin 30 prosenttia peltipoliisin kuvista menee poistoon useasta eri syystä. Kuva voi olla huono esimerkiksi sateen tai lumisateen vuoksi tai salama voi olla sammunut. Kirkas ja väkisinkin huomattava salama on tärkeä kuvan laadun kannalta, sillä se pienentää tuulilasin heijastavuutta, jolloin ihminen ratin takana näkyy kuvassa selkeämmin.